CELEX: 32016D0837
Language: ro
Date: 2016-04-21 00:00:00
Title: Decizia (UE) 2016/837 a Consiliului din 21 aprilie 2016 privind semnarea, în numele Uniunii Europene, și aplicarea cu titlu provizoriu a Acordului între Uniunea Europeană, Islanda, Principatul Liechtenstein și Regatul Norvegiei cu privire la un mecanism financiar al SEE pentru perioada 2014-2021, a Acordului între Regatul Norvegiei și Uniunea Europeană cu privire la un mecanism financiar norvegian pentru perioada 2014-2021, a Protocolului adițional la Acordul între Comunitatea Economică Europeană și Regatul Norvegiei și a Protocolului adițional la Acordul între Comunitatea Economică Europeană și Islanda

28.5.2016   
            
            
               RO
            
            
               Jurnalul Oficial al Uniunii Europene
            
            
               L 141/1
            
         DECIZIA (UE) 2016/837 A CONSILIULUI
   din 21 aprilie 2016
   privind semnarea, în numele Uniunii Europene, și aplicarea cu titlu provizoriu a Acordului între Uniunea Europeană, Islanda, Principatul Liechtenstein și Regatul Norvegiei cu privire la un mecanism financiar al SEE pentru perioada 2014-2021, a Acordului între Regatul Norvegiei și Uniunea Europeană cu privire la un mecanism financiar norvegian pentru perioada 2014-2021, a Protocolului adițional la Acordul între Comunitatea Economică Europeană și Regatul Norvegiei și a Protocolului adițional la Acordul între Comunitatea Economică Europeană și Islanda
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217, coroborat cu articolul 218 alineatul (5),
   având în vedere propunerea Comisiei Europene,
   întrucât:
   
               (1)
            
            
               Se menține necesitatea reducerii discrepanțelor economice și sociale în Spațiul Economic European (SEE). Având în vedere acest lucru, ar trebui să se instituie un nou mecanism privind contribuțiile financiare ale statelor AELS care fac parte din SEE, precum și un nou mecanism financiar norvegian.
            
         
               (2)
            
            
               La 7 octombrie 2013, Consiliul a autorizat Comisia să deschidă negocierile cu Islanda, cu Principatul Liechtenstein și cu Regatul Norvegiei referitoare la un acord privind viitoarele contribuții financiare ale statelor AELS care fac parte din SEE la coeziunea economică și socială în SEE. Comisia a negociat, în numele Uniunii, un acord între Uniune, Islanda, Principatul Liechtenstein și Regatul Norvegiei cu privire la un mecanism financiar al SEE pentru perioada 2014-2021. Acesta va fi întocmit sub forma unui protocol având numărul 38c la Acordul privind SEE. De asemenea, Comisia a negociat, în numele Uniunii, un acord între Regatul Norvegiei și Uniunea Europeană cu privire la un mecanism financiar norvegian pentru perioada 2014-2021.
            
         
               (3)
            
            
               Dispozițiile speciale aplicabile importurilor în Uniune de anumite specii de pești și produse pescărești originare din Islanda și Norvegia, prevăzute în protocoalele adiționale la respectivele lor acorduri de liber schimb cu Comunitatea Economică Europeană, au expirat la 30 aprilie 2014 și ar trebui revizuite în conformitate cu articolul 1 din respectivele protocoale. Prin urmare, Comisia a negociat noi protocoale adiționale la Acordul dintre Comunitatea Economică Europeană și Regatul Norvegiei și la Acordul dintre Comunitatea Economică Europeană și Islanda.
            
         
               (4)
            
            
               Înlocuirea mecanismelor financiare existente cu noi mecanisme, care privesc perioade diferite, cuantumuri diferite ale fondurilor și dispoziții diferite de punere în aplicare, precum și reînnoirea și prelungirea aplicării concesiilor privind anumiți pești și produse pescărești, toate acestea privite împreună reprezintă o dezvoltare importantă a asocierii cu statele SEE AELS care justifică recurgerea la articolul 217 din Tratatul privind funcționarea Uniunii Europene.
            
         
               (5)
            
            
               Fiecare dintre respectivele acorduri și protocoale adiționale prevăd aplicarea cu titlu provizoriu a acestora înainte de intrarea lor în vigoare.
            
         
               (6)
            
            
               Acordurile și protocoalele adiționale ar trebui semnate si aplicate cu titlu provizoriu până la finalizarea procedurilor necesare pentru încheierea lor,
            
         ADOPTĂ PREZENTA DECIZIE:
   Articolul 1
   Prin prezenta decizie se autorizează, în numele Uniunii, semnarea Acordului între Uniunea Europeană, Islanda, Principatul Liechtenstein și Regatul Norvegiei cu privire la un mecanism financiar al SEE pentru perioada 2014-2021, a Acordului între Regatul Norvegiei și Uniunea Europeană cu privire la un mecanism financiar norvegian pentru perioada 2014-2021, a Protocolului adițional la Acordul între Comunitatea Economică Europeană și Regatul Norvegiei și a Protocolului adițional la Acordul între Comunitatea Economică Europeană și Islanda, sub rezerva încheierii acordurilor și a protocoalelor adiționale respective.
   Textele acordurilor și ale protocoalelor adiționale se atașează la prezenta decizie.
   Articolul 2
   Președintele Consiliului este autorizat să desemneze persoana (persoanele) împuternicită (împuternicite) să semneze acordurile și protocoalele adiționale în numele Uniunii.
   Articolul 3
   Acordul dintre Uniunea Europeană, Islanda, Principatul Liechtenstein și Regatul Norvegiei cu privire la un mecanism financiar al SEE pentru perioada 2014-2021 și Acordul dintre Regatul Norvegiei și Uniunea Europeană cu privire la un mecanism financiar norvegian pentru perioada 2014-2021 se aplică cu titlu provizoriu, în conformitate cu articolul 3 și, respectiv, cu articolul 11 alineatul (3) din acorduri, începând cu prima zi a primei luni care urmează depunerii ultimei notificări în acest scop, până la finalizarea procedurilor necesare pentru încheierea respectivelor acorduri.
   Protocolul adițional la Acordul dintre Comunitatea Economică Europeană și Regatul Norvegiei se aplică cu titlu provizoriu începând cu prima zi a celei de a treia luni care urmează depunerii ultimei notificări în acest scop, în conformitate cu articolul 5 alineatul (3) din respectivul protocol.
   Protocolul adițional la Acordul dintre Comunitatea Economică Europeană și Islanda se aplică cu titlu provizoriu începând cu prima zi a celei de a treia luni care urmează depunerii ultimei notificări în acest scop, în conformitate cu articolul 4 alineatul (3) din respectivul protocol.
   Articolul 4
   Prezenta decizie intră în vigoare la data adoptării.
   
      Adoptată la Luxemburg, 21 aprilie 2016.
      
         
            Pentru Consiliu
         
         
            Președintele
         
         G.A. VAN DER STEUR